DELEGIRANA UREDBA KOMISIJE (EU) 2021/807

z dne 10. marca 2021

o spremembi Uredbe (EU) št. 528/2012 Evropskega parlamenta in Sveta za vključitev kalijevega sorbata kot aktivne snovi v Prilogo I k Uredbi

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti člena 28(1) Uredbe,

ob upoštevanju naslednjega:

(1) Kalijev (E,E)-heksa-2,4-dienoat (kalijev sorbat) je bil ocenjen kot obstoječa aktivna snov, vključena v delovni program za sistematično preverjanje vseh obstoječih aktivnih snovi iz člena 89(1) Uredbe (EU) št. 528/2012, ki se izvaja v skladu z Delegirano uredbo Komisije (EU) št. 1062/2014 (2).

(2) V skladu s členom 7(2) Delegirane uredbe (EU) št. 1062/2014 je Odbor za biocidne proizvode (3) ob upoštevanju ugotovitev pristojnega ocenjevalnega organa 4. decembra 2014 sprejel mnenje Evropske agencije za kemikalije (v nadaljnjem besedilu: Agencija). Ker je bila ocena pristojnega organa zaključena 20. oktobra 2010, je bila vloga za odobritev kalijevega sorbata preverjena v skladu z Direktivo 98/8/ES Evropskega parlamenta in Sveta (4), kot je določeno v členu 90(2) Uredbe (EU) št. 528/2012, Agencija pa je v svojem mnenju ugotovila, da se za biocidne proizvode vrste proizvodov 8, ki vsebujejo kalijev sorbat, lahko pričakuje, da izpolnjujejo zahteve iz člena 5 Direktive 98/8/ES.

(3) Zato je bil kalijev sorbat z Izvedbeno uredbo Komisije (EU) 2015/1729 (5) odobren kot aktivna snov za uporabo v biocidnih proizvodih vrste proizvodov 8.

(4) Kalijev sorbat je še vedno vključen v delovni program za sistematično preverjanje vseh obstoječih aktivnih snovi za uporabo v biocidnih proizvodih vrste proizvodov 6.

(5) Agencija je v mnenju z dne 4. decembra 2014 ugotovila tudi, da kalijev sorbat izpolnjuje merila za vključitev v Prilogo I k Uredbi (EU) št. 528/2012.

(6) Ob upoštevanju mnenja Agencije je kalijev sorbat primerno vključiti v Prilogo I k Uredbi (EU) št. 528/2012. Ker je bil kalijev sorbat ocenjen na osnovi dokumentacije o aktivni snovi, ki je bila sprejeta v skladu s členom 11(1) Direktive 98/8/ES, bi bilo treba kalijev sorbat vključiti v kategorijo 6 Priloge I k Uredbi (EU) št. 528/2012.

(7) Člen 89(3) Uredbe (EU) št. 528/2012 vsebuje prehodne ukrepe, kadar se obstoječa aktivna snov, vključena v delovni program za sistematično preverjanje obstoječih aktivnih snovi, odobri v skladu z navedeno uredbo. V zvezi s kalijevim sorbatom za vrsto proizvodov 6 bi bilo treba datum odobritve za namene člena 89(3) navedene uredbe določiti na 1. februar 2023, da se omogoči dovolj časa, da se vloge za odobritev vložijo v skladu z drugim pododstavkom člena 89(3) navedene uredbe –

SPREJELA NASLEDNJO UREDBO:

Člen 1 Priloga I k Uredbi (EU) št. 528/2012 se spremeni v skladu s Prilogo k tej uredbi.

Člen 2 Za namene člena 89(3) Uredbe (EU) št. 528/2012 je datum odobritve kalijevega sorbata za vrsto proizvodov 6 1. februar 2023.

Člen 3 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 10. marca 2021 Za Komisijo predsednica Ursula VON DER LEYEN

(1) UL L 167, 27.6.2012, str. 1.

(2) Delegirana uredba Komisije (EU) št. 1062/2014 z dne 4. avgusta 2014 o delovnem programu za sistematično preverjanje vseh obstoječih aktivnih snovi, ki jih vsebujejo biocidni proizvodi, iz Uredbe (EU) št. 528/2012 Evropskega parlamenta in Sveta (UL L 294, 10.10.2014, str. 1).

(3) Biocidal Products Committee Opinion on the application for approval of the active substance: Potassium sorbate, Product type: 8 (Mnenje Odbora za biocidne proizvode o vlogi za odobritev aktivne snovi: kalijev sorbat, vrsta proizvodov: 8), ECHA/BPC/37/2014, sprejeto 4. decembra 2014.

(4) Direktiva 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet (UL L 123, 24.4.1998, str. 1).

(5) Izvedbena uredba Komisije (EU) 2015/1729 z dne 28. septembra 2015 o odobritvi kalijevega sorbata kot obstoječe aktivne snovi za uporabo v biocidnih proizvodih 8. vrste proizvodov (UL L 252, 29.9.2015, str. 24).